Arten er utbredt i Europa fra De britiske øyer og Frankrike gjennom sørlige Skandinavia og Mellom-Europa til Ukraina og europeisk Russland. Den mangler i middelhavslandene og lengst nord. Skogbjørnebær er den vanligste bjørnebærarten i Norge og vokser i et bredt belte langs kysten fra Oslofjorden til grensestrøkene mellom Møre og Romsdal og Trøndelag. Den finnes ganske langt inn i landet, for eksempel opp til Flå i Hallingdal, Seljord og Hjartdal i Telemark, og Valle i Setesdal.